Amerikkalainen liikemies David Rockefeller tuli tunnetuksi hyväntekijänä ja kapitalismin voimakkaana puolestapuhujana.

David Rockefeller kuvattuna New Yorkissa vuonna 2015. EPA / AOP

David Rockefeller kuoli maanantaina nukkuessaan kotonaan New Yorkin Pocantico Hillsissä. Hän oli 101-vuotias.

Rockefellerin kuolemasta kertoivat perheen tiedottaja, Rockefellerin säätiö, uutistoimisto Reuters sekä The New York Times.

Rockefellerin kuolinsyyksi kerrottiin sydämen vajaatoiminta.

David Rockefeller tunnettiin lempinimellä " pankkiirien pankkiiri " . Hän lahjoitti elämänsä aikana lähes kaksi miljardia dollaria hyväntekeväisyyteen, muun muassa Harvardin yliopistolle ja taidemuseolle. Työelämässä Rockefeller jatkoi yli 90-vuotiaaksi asti.

David Rockefeller oli nuorin John D. Rockefeller Juniorin kuudesta lapsesta ja Standard Oil -yhtiön perustajan John D. Rockefellerin lapsenlapsi.

Rockefellereiden sukua pidetään yhtenä Yhdysvaltain merkittävimmistä liikemiessuvuista, joilla on ollut suuri vaikutus maan kehitykseen. Suvun kriitikot ovat nimenneet Rockefellerit myös " ryöstäjäparoneiksi " , jotka aikanaan polkivat työntekijöiden oikeuksia rikastuakseen.

David Rockefeller valmistui Harvardista 1936 ja pitkän uransa aikana hän toimi muun muassa Chase Manhattan -pankin johtajana.

Rockefeller puhui useasti amerikkalaisen kapitalismin tärkeydestä.

- Se on tuonut enemmän hyvää suuremmalle joukolle ihmisiä kuin yksikään toinen järjestelmä missään päin maailmaa koko historian aikana, Rockefellerin kerrotaan sanoneen.

David Rockefeller oli naimisissa Margaret " Peggy " Rockefellerin kanssa. Pariskunta sai kuusi lasta ja 10 lastenlasta. Margaret kuoli vuonna 1996.

Rockefeller oli suuri taiteen ystävä ja hän keräsi elämänsä aikana yli 15 000 teoksen taidekokoelman. Liikemiehen bisnesvainu ei pettänyt myöskään taidemaailmassa. Rockefellerin vuonna 1960 vain 10 000 dollarin hintaan ostama taidemaalari Mark Rothkon maalaus myytiin vuonna 2007 yli 72 miljoonalla dollarilla.

Suvun rakennuttama ja David Rockefellerin vielä yli 90-vuotiaana vaalima useista pilvenpiirtäjistä koostuva Rockefeller Center on monen suomalaisenkin tuntema suosittu turistinähtävyys ja maamerkki aivan New Yorkin Manhattanin ytimessä.